b'\n_START_ARTICLE_\nAasian historia\n_START_PARAGRAPH_\nT\xc3\xa4m\xc3\xa4 artikkeli k\xc3\xa4sittelee Aasian historiaa. Karkeasti Aasia voidaan jakaa nelj\xc3\xa4\xc3\xa4n suureen kulttuurialueeseen, joilla on ollut merkitt\xc3\xa4v\xc3\xa4 historiallinen, sivistyksellinen ja uskonnollinen merkitys: L\xc3\xa4hi-it\xc3\xa4\xc3\xa4n, Intiaan, It\xc3\xa4-Aasiaan ja Kaakkois-Aasiaan. N\xc3\xa4ill\xc3\xa4 alueilla on vallinnut korkeakulttuureita. Viidenten\xc3\xa4 merkitt\xc3\xa4v\xc3\xa4n\xc3\xa4 historiallisena alueena voidaan pit\xc3\xa4\xc3\xa4 Unkarista Keski-Aasian kautta Kiinaan ulottuvaa euraasialaista aroaluetta, jolla t\xc3\xa4rke\xc3\xa4 elinkeino on ollut paimentolaisuus. Hevosia k\xc3\xa4ytt\xc3\xa4neet paimentolaiset ovat vuosituhansien aikana usein harjoittaneet ry\xc3\xb6stely\xc3\xa4, joka suunnattiin varsinkin korkeakulttuureita ja maanviljelysv\xc3\xa4est\xc3\xb6\xc3\xa4 vastaan.\n_START_SECTION_\nItsen\xc3\xa4istyminen\n_START_PARAGRAPH_\nToinen maailmansota ja Japanin valta alueella\n_START_SECTION_\nAron paimentolaiset\n_START_PARAGRAPH_\nEuraasian valtavalla arolla harjoitettiin paimentolaisuutta siell\xc3\xa4 kesytetyn hevosen avulla. 600-luvulta eaa. alkaen Keski-Aasian paimentolaiset olivat saavuttaneet kyvyn ja tekniikan k\xc3\xa4ytt\xc3\xa4\xc3\xa4 jousta tehokkaasti ratsastaessaan, mik\xc3\xa4 mahdollisti tehokkaat ry\xc3\xb6st\xc3\xb6retket kaupungistuneita kulttuureja vastaan. Liikkuvuuden ansiosta pienetkin paimentolaisyksik\xc3\xb6t olivat suuri uhka korkeakulttuureille._NEWLINE_Paimentolaishy\xc3\xb6kk\xc3\xa4ykset saivat alkunsa skyyttien hy\xc3\xb6kk\xc3\xa4yksest\xc3\xa4 Assyriaan. My\xc3\xb6hemmin paimentolaiset muodostivat toisinaan suuria liittoumia, kuten hunnit, unkarilaiset (paikallisesti), seld\xc5\xbeukit ja mongolit, jotka valloittivat laajoja alueita it\xc3\xa4isest\xc3\xa4 Euroopasta, L\xc3\xa4hi-id\xc3\xa4st\xc3\xa4, Intiasta ja Kiinasta._NEWLINE_Valloitukset johtivat siihen, ett\xc3\xa4 Aasian maatalousvaltioiden hallitsijadynastioista suurin osa oli jossain vaiheessa per\xc3\xa4isin Keski-Aasian paimentolaisista. Metsien suojelemaa L\xc3\xa4nsi-Eurooppaa ja meren erottamaa Japania paimentolaisjoukot eiv\xc3\xa4t kyenneet valloittamaan._NEWLINE_Korkeakulttuurin piiriin tulleet arovalloittajat joutuivat kuitenkin muuttamaan el\xc3\xa4m\xc3\xa4ntapansa, mik\xc3\xa4 sai heid\xc3\xa4t pian sulautumaan alueiden alkuper\xc3\xa4iskulttuuriin. Viimeinen merkitt\xc3\xa4v\xc3\xa4 paimentolaisvalloitus oli mant\xc5\xa1ujen nousu Kiinan hallitsijoiksi 1644. Tuliaseiden kehitt\xc3\xa4minen v\xc3\xa4hensi paimentolaisten liikkuvuuden tuomaa etua, ja kiinalaiset h\xc3\xa4vittiv\xc3\xa4t viimeisen merkitt\xc3\xa4v\xc3\xa4n paimentolaisliittouman 1757,'